**Un miler de pratencs i pratenques segueixen l’edició virtual de l’Escarxofa&Jazz**

**La pluja no va ser cap impediment perquè els pratencs i pratenques celebressin L’Escarxofa&Jazz al balcó. En ple confinament, La Capsa i les Escarxofes del Prat van preparar la primera edició telemàtica d’aquest festival, que combina any rere any la millor música i gastronomia, amb la Carxofa Prat com a protagonista.**

Tot i la situació de confinament, la Carxofa Prat segueix sent aquesta primavera un element entorn del qual s’estan articulant diverses iniciatives ciutadanes. Prop d’un miler de pratencs i pratenques van seguir diumenge passat, 19 d’abril, l’edició virtual del tradicional Escarxofa&Jazz, que cada any ofereix el millor maridatge d’arròs amb carxofes i bona música tant de jazz com d’altres estils musicals. Els organitzadors de l’esdeveniment, La Capsa i l’Associació Gastronòmica Cultural les Escarxofes del Prat, van traslladar aquest festival a les xarxes sota el títol “Escarxofa&Jazz al balcó”, amb la complicitat i la participació de la ciutadania.

Entre les 12 i les 16 h, a través del [canal de Youtube](https://www.youtube.com/channel/UCpE_dINNBw7m_WhZ-2sMvsA)  de La Capsa, es van emetre vídeos i cançons, que fins a 900 persones van seguir en directe. A més, des de l’organització, es va animar a la ciutadania a compartir a les xarxes socials amb el hashtag #Escarxofalbalcó les imatges de com celebraven al balcó, o dins de de casa, aquesta jornada. En total, es van compartir més de 100 vídeos i fotos sobre el tema.

**Tres actuacions en directe i moltes sorpreses**

El presentador d’aquesta edició va ser **Albert Riballo,** qui va ser l'encarregat de dinamitzar les sessions de música en directe. La primera actuació, a l’hora del vermut, va la de ser **Marc Garcia**, poeta i cantautor pratenc, que va dedicar la seva  [sessió](https://open.spotify.com/playlist/1x8meiYx8LnJNNWnEeKJo0?si=H5TEhqC8S2y4Sw7ZQgul0Q)a fer un recorregut de les grans figures de la cançó d’autor que han fet jazz; i a l’inrevés, dels grans mestres del jazz que han versionat la cançó d’autor. Tot seguit, **Jose Valderrama**, estudiant de musicologia i saxofonista, així com alumne de L’Escola d’Arts en Viu, va compartir a l’hora de dinar una [selecció musical](https://open.spotify.com/playlist/0h0qsM9hsdY3noY5UPi2YV?si=LZ-PBqTPQD-1uhnuJPvy_g) amb temes de jazz realitzats en els últims vint anys, gaudint de la fusió estilística i els recursos electrònics. Per acabar, la sessió de sobretaula va anar a càrrec de Sonia Frizzante, de les Escarxofes del Prat, que va preparar una [recopilació](https://open.spotify.com/playlist/6vJHK2QCksYdR8mP9wd9Dy?si=Jal0MFuOS0-fFn9THmokCA) tant de cançons de grups que han passat per edicions anteriors de l’Escarxofa&jazz com d’altres propostes.

A més, la jornada va estar repleta de sorpreses. [Les Balkan Paradise Orchestra](http://bpo.cat/es/) van compartir en primícia la seva [versió confinada de Essence,](https://www.youtube.com/watch?v=heyd2DjQa30)el tercer tema del seu nou disc, Odissea. De la mateixa manera, el grup pratenc [Lajonkollective](https://www.instagram.com/lajonkollective/?hl=es), que just acaba d’estrenar el seu nou disc Surtra, va presentar la recepta de confinament, una  [reversió del “For H” de Kenny Wheeler](https://www.youtube.com/watch?v=QgVP9AbZ200). L’esdeveniment també va comptar amb la col·laboració del Prat Ràdio.

Prèviament a la celebració de l’Escarxofa&Jazz al balcó, els Centres Cívics Palmira Domènech i Sant Jordi-Ribera Baixa també van compartir un receptari per a l’ocasió amb el hashtag #CuinemPerCuidar. Així mateix, els organitzadors van compartir recomanacions musicals en xarxa, a través de llistes de Spotify; o propostes de cartells ideats per a aquesta celebració. A més, des de Patrimoni Cultural de l’Ajuntament, s’han compartit durant els darrers dies continguts sobre el valor de la carxofa en la tradició cultural i històrica de la ciutat.

Per consultar imatges i materials compartits durant l’Escarxofa&Jazz al balcó, es pot consultar el [compte d’Instagram de la Capsa](https://www.instagram.com/lacapsa/?hl=es), així com a l’[esdeveniment de Facebook](https://www.facebook.com/events/1499480046883815/). També es pot reviure l’esdeveniment mitjançant dos vídeos ([vídeo 1](https://www.youtube.com/watch?v=Zde2Iml9sLc) i [vídeo 2](https://www.youtube.com/watch?v=gjMZUvU05vE)).

La celebració de #Escarxofalbalcó se suma a l’edició telemàtica de la Carxofada popular, que ja va tenir lloc el passat 5 d’abril, per iniciativa de l’Associació de Veïns i Veïnes de la Barceloneta del Prat.

**Mengem Carxofa Prat: cuidem la nostra alimentació i ajudem la pagesia**

La temporada de Carxofa Prat transcorre de novembre a abril. Els agricultors i agricultores preveuen que podrien perdre bona part de la collita a causa de l’emergència del coronavirus. Per evitar-ho, fan una crida a la població perquè consumeixi aquests i d'altres productes frescos i de proximitat. Ara mateix es troben en el seu millor moment i, a més, són uns grans aliats per mantenir una salut forta en aquests moments de crisi sanitària.

Per això, l’Ajuntament anima la ciutadania a seguir comprant i menjant Carxofa Prat. Podeu compartir les fotos o vídeos dels vostres plats i receptes a les xarxes socials amb les etiquetes #MengemCarxofa / #AlPratEnsCuidem.

En aquest [apartat](https://www.elprat.cat/enscuidem/mengemcarxofa) del web municipal, trobareu informació sobre receptes o establiments on podeu seguir comprant Carxofa Prat durant aquest període de confinament. També us recordem que el Mercat de Pagès se segueix celebrant cada dissabte al matí a la Plaça de Pau Casals, adequat amb mesures de seguretat, així com les [recomanacions](https://www.elprat.cat/actualitat/noticies/es-reforcen-les-indicacions-de-seguretat-comerciants-i-clients-evitar-els) necessàries per sortir a comprar. La setmana passada, també es va posar en marxa la campanya [“Els plaers del Prat”](https://www.elprat.cat/actualitat/noticies/els-plaers-del-prat-una-iniciativa-de-leconomia-social-en-temps-de-confinament), a través de la qual es distribueixen comandes de Carxofa Prat a domicili a un preu solidari.